खेलाडीलाई स्पोर्ट्स युनिभर्सले छुट दिने
स्पोर्ट्स युनिभर्सले १० औं वार्षिकोत्सवको अवसरमा खेलाडीलाई सामग्री खरिदमा २० प्रतिशत छुट दिने भएको छ ।
काठमाडौँ — स्पोर्ट्स युनिभर्सले १० औं वार्षिकोत्सवको अवसरमा खेलाडीलाई सामग्री खरिदमा २० प्रतिशत छुट दिने भएको छ ।त्यसका लागि स्पोर्ट्स युनिभर्स र नेपाल राष्ट्रिय तथा अन्तर्राष्ट्रिय खेलाडी संघबीच बिहीबार सम्झौता भएको छ । स्पोर्ट्स युनिभर्सका निर्देशक किशोरकुमार जोशी र खेलाडी संघका अध्यक्ष दीपक श्रेष्ठले सम्झौता पत्रमा हस्ताक्षर गरे । छुट पाउन खेलाडीले खेलाडी संघमा सम्पर्क गरी फाराम भर्नुपर्नेछ ।फारामका आधारमा खेलाडी संघले कार्ड उपलब्ध गराउने छ । सोही कार्डका आधारमा खेलाडीले २० प्रतिशत छुट पाउनेछन् । खेल सामग्री र पोसाक खरिद गर्दा खेलाडीले छुट पाउने निर्देशक जोशीले बताए । वैशाख १ देखि लागू हुने सम्झौता १ वर्ष कायम रहनेछ ।सोही अवसरमा खेलाडी संघको आयोजनामा चैत १२ मा हुने १८ औं एनएनआईपीए स्पोर्ट्स अवार्डका उत्कृष्ट खेलाडी, सर्वोत्कृष्ट खेलाडी, प्रतिभाशाली खेलाडी, गजराज जोशी खेल व्यक्तित्व, पारा खेलाडी र एनएनआईपीए खेल पत्रकारिता पुरस्कार विजेतालाई पनि स्पोर्ट्स युनिभर्सले गिफ्ट ह्याम्पर प्रदान गर्ने जनाइएको छ ।